Bazar Ramadan bakal dibuka
KUCHING: Keputusan untuk pembukaan bazaar Ramadan akan diumumkan pada Jumaat depan (26 Mac 2021). Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, perbincangan telah diadakan namun belum lagi secara rasmi. “Kita akan membuat satu sidang media pada Jumaat depan untuk pengesahan selepas mendapat maklumat terperinci daripada Jawatankuasa Pengurusan Bencana Negeri Sarawak (JPBNS). Namun demikian, maklumat yang kita dapati daripada Majlis Keselamatan Negara (MKN) bahawa di peringkat persekutuan membenarkan bazaar Ramadan diadakan,” katanya. Beliau berkata demikian pada sidang media selepas menyerahkan sumbangan makanan asas kepada penduduk Bintawa Ulu dan Bintawa Tengah di Ops Room PKPD Bintawa, di sini, semalam. Tambahnya lagi, bazar Ramadan akan diadakan juga di kawasan DBKU sahaja sehingga mendapat keputusan sepenuhnya daripada pihak JPBNS. “Setakat ini saya boleh umumkan bahawa bazar Ramadan akan diadakan di tiga tempat iaitu di Kubah Ria, Sukma Ria dan Semarak. “Namun demikian, untuk rakan-rakan yang ingin mengadakan bazar Ramadan sendiri sekiranya dibenarkan diminta untuk membuat permohonan awal kepada DBKU untuk membuat persiapan awal terutama dengan garis Prosedur Operasi Standard (SOP) yang berpatutan,” jelasnya. Oleh JEAKQLEYN YACHO 
See author's posts
